*237. számú előterjesztés*

Tájékoztató a Bátaszékért Marketing Nkft. 2020. évi 1-10 havi gazdálkodásának helyzetéről

|  |
| --- |
| **Előterjesztő:** Dr. Bozsolik Róbert polgármester**Készítette:** Csötönyi László ügyvezető**Törvényességi ellenőrzést végezte:** --------- |

**Tisztelt Képviselő- testület!**

A Bátaszékért Marketing NKft. ügyvezetője megküldte az NKft. 1-10 hónap gazdálkodásáról szóló beszámolóját és a hozzá tartozó táblázatokat, melyek az előterjesztés mellékletei. Kérem a beszámoló elfogadását az 1. számú határozati javaslat támogatásával.

 Az Nkft. ügyvezetője és a könyvvizsgálója az alábbi kérelemmel, illetve javaslattal fordul az Nkft. tulajdonosához:

*„A kft.-nk gazdálkodása igazodott a COVID miatti rendezvényelmaradások állapotához. Amilyen ütemben és intenzitással szabályozta a kormány a járvány terjedését, és a gazdálkodók terheinek enyhítését a feladatok és termelés elmaradása miatt, olyan ütemben és mértékben igazodott az egyszemélyes tulajdonosunk, Bátaszék Város Önkormányzata is a kialakult helyzethez. Rendelkezett a rendezvények elmaradásáról, és ezzel együtt a közművelődési források részbeni visszavonásáról. Nemcsak az önkormányzati finanszírozás apadt, hanem a saját bevételeink is jelentősen csökkentek. Kiolvasható mindez a 2. táblázatból. 2019. évben az Alsónyék-Bátaszék Kerékpárút, az Ipari Park, valamint az Agrárlogisztikai Központ elszámolásaiból átmenő tételek keletkeztek. Ugyan a teljesítés ellenértéke 2020-ban folyt be, de a 2020-ban kiállított számlák időarányos részét 2019. évi bevételként kellett elszámolni. Ez 2019-ben eredményjavító, 2020-ban eredményrontó hatást váltott ki 2 135 eFt-os értékben (időbeli elhatárolás elve). Ezzel a bevételcsökkenéssel 2019 decemberének elején a 2020. évi üzleti terv elkészítésekor nem számoltunk. Az elhatárolást a mérlegkészítés időpontjában a rendelkezésre álló 2020. évi számlaadatok alapján kellett elkészíteni (4-5 hónap csúszás a tervkészítés időpontjához képest). További, az eredményt lényegesen befolyásoló tényezők reprezentatív adatait az 5. a táblázat mutatja. Beszámolónkban már csak a csökkentett üzleti tervhez viszonyítunk (részletei az 1. a, és 2. a táblákban találhatók), itt érzékelhető a leszűkült gazdálkodás kerete. Az üzleti tervet saját hatáskörben nem módosíthattuk, hiszen erre csak a testület jogosult. Az elmaradt bevételeink forráshiányt eredményeztek már az 1-10. hó szintjén is, ami 238 eFt veszteség, viszont az éves kalkuláció szerint a várható veszteségünk 1,8-2 millió Ft körül várható. Megjegyzendő, hogy a beszámoló készítésének időpontjában a Kapos-Faktor Kft. az Ipari Park és Kerékpárút COVID-19 pályázati finanszírozásából eredően nettó 677 eFt-os további igénnyel jelentkezett, amelynek a szerződéseit is csak a követelés (igénybejelentés) időpontjában kaptunk meg. Ennek a bevételi oldala az önkormányzat felől már részben (jelen szöveges beszámoló készítésének idején teljes összegeben) befolyt. A követelés összegszerűségének elfogadhatósága folyamatban van. Mivel ezzel a költséggel számolnunk kell, mint várhatóval, ezért a követelés összegével egyezően kalkuláltunk az 5-ös melléklet 3. oldalának utolsó előtti sorában.*

*Mivel az önkormányzat a közművelődés támogatását ütemesen ellátta, mindez ideig működésképtelenség nem állt fenn. A cégünk költségstruktúrájában a fix költségek aránya igen jelentős, ilyenek a művelődési ház fenntartása, a dolgozók bérének biztosítása. A várható éves zárásban nem vettük bele a 13. havi bérek (jutalom) kifizetését, annak ellenére, hogy az üzleti tervben ezt az önkormányzat elfogadta, és ezzel együtt a várható éves zárás a fent jelzett várható veszteséget mutatja. Gazdálkodásunkban más lehetőségünk a veszteség csökkentésére nem volt.*

*Számviteli elszámolásunk az egyszerűsített éves beszámoló keretében történik, amelyik a teljesítés elvén alapul (mindaz, ami teljesítés szerint elfogadott, nem kifogásolt számlatartalom, már bevételként, illetve költségként elszámolandó). Nem feltétel, hogy ezt kövesse a pénzmozgás. Ebből az elvből eredően az az eset sem kizárt, hogy számviteli nyereség esetén mégis pénzhiány, illetve -veszteség esetén pénztöbblet állhat fenn, mert a likviditás csak kísérője a folyamatnak (az 1-10. havi adatokból kiindulva, ha tisztán csak pénzforgalmi elszámolás szerinti beszámoló készülne, akkor a veszteség kevesebb lenne kb. 740 eFt-tal, ugyanis ennyi a pénzkészlet).*

*A támogatási keret, és saját bevételi források év vége előtt kiapadnak, gazdálkodásunkat csak további plusztámogatással tudjuk fenntartani. A veszteség elkerülése érdekében tisztelettel* ***kérem 1,8-2 millió forinttal a közművelődési támogatás éves keretének (kompenzáció) megemelését.***

*Számszaki beszámolónk igazodott az eddigi elfogadott formához*. Öt táblázat összefüggésrendszerében a fenitek kiolvashatók.”

Megvizsgálva a kérelem indokoltságát és az önkormányzat 2020. évi pénzügyi lehetőségeit 1,2 millió forint kompenzáció kiegészítésére teszek javaslatot. Ennek megfelelően szükséges az Nkf. közművelődési megállapodásának módosítása, melyre vonatkozó határozati javaslatot és szerződés tervezetet a 260. számú előterjesztés tartalmaz.

**H a t á r o z a t i j a v a s l a t :**

**a Bátaszékért Marketing NKft. 2020. évi 1-10. havi gazdálkodásáról szóló tájékoztató elfogadására**

Bátaszék Város Önkormányzata Képviselő-testületének - a Kormány által a 478/2020. (XI. 3.) Korm. rendelettel kihirdetett veszélyhelyzetre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Bátaszék Város Polgármestere - a képviselő- testület tulajdonosi jogkörében eljárva – az NKft. 2020. évi 1-10. havi gazdálkodásáról szóló tájékoztatóját tudomásul veszi.

*Határidő:* 2020. december 20.

*Felelős:* Kondriczné dr. Varga Erzsébet jegyző

(a határozat megküldésért)

*Határozatról értesül:* Bátaszékért Marketing NKft.

 irattár